
Vedtak om uttak av jerv i Spekedalen innenfor Rendalen kommune - Hedmark fylke

Bakgrunn

I Rendalen kommune ble det i 1999 startet ett større fellesprosjekt med flytting av flere sauebesetninger til utmarksbeite i Spekedalen, og prosjektet er siden videreført. Spekedalsprosjektet ble iverksatt for å hindre rovviltskader primært fra ulv, ved at sau ble flyttet fra beiteområder innenfor etablerte ulverevir, til beite i Spekedalen. Området ble benyttet til fellesbeite for sau for 25-30 år siden, og ble da vurdert å være det beste beiteområdet i Rendalen kommune. Antall sau på beite innenfor prosjektet har variert mellom 2000 - 3500 dyr i perioden. 

Det er ikke registrert ulveskade på sau i området i perioden, men det er registrert skade av jerv, gaupe, bjørn og kongeørn i området. Jerv har vært den største skadevolder gjennom perioden. Gjennomsnittlig totaltapsprosent i området har vært rundt 10 % samtlige år.

Det offentlige har gått inn med store ressurser i Spekedalsprosjektet, og det vil være urimelig å bruke betydelige offentlige ressurser på å holde et stort antall sau innenfor Spekedalen for å avverge skader fra ulv, dersom jerv volder store skader i området. Det er påvist en yngling av jerv innenfor Spekedalen i år, og direktoratet vurderer potensialet for fremtidige skader i tilknytning til den aktuelle lokaliteten for betydelig. Ut fra en helhetsvurdering av bestandsstørrelsen av jerv i Sør-Norge, tidligere jerveskader i området, potensialet for skader kommende beitesesong og områdets verdi som beiteområde for sau, finner direktoratet å vurdere uttak av den aktuelle hilokaliteten i Spekedalen.

Direktoratets vurdering

Det rettslige grunnlaget for avgjørelsen er Lov av 29. mai 1981 nr 38 om viltet (viltloven) 

§ 12 jf. Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 (forvaltningsforskriften) § 3 jf. § 2, hvor det fremgår: 

Viltloven § 12:

Etter nærmere forskrift som Kongen fastsetter kan departementet, uten hensyn til de regler som ellers gjelder, iverksette felling av eget tiltak eller gi tillatelse til felling av et bestemt antall individer av bjørn, jerv, ulv og gaupe for å forhindre skade på bufe eller tamrein. Forskriften skal gi regler om differensiert forvaltning. For å sikre bestandens overlevelse skal det i forskrift fastsettes særskilte kriterier for adgangen til felling i nærmere bestemte områder. 

Avgjørelsen om felling i henhold til forskrift etter første ledd skal være begrenset til et bestemt område og et bestemt tidsrom.

Forvaltningsforskriften § 1: (Formål)

Formålet med denne forskrift er å sikre overlevelsen av bestander av bjørn, jerv, ulv og gaupe på lang sikt. Innenfor denne ramme skal det arbeides for at de skader disse rovviltartene volder for bufe og tamrein skal bli minst mulig. Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter.

Forvaltningsforskriften § 2: (Generelle vilkår for felling)

Tillatelse til felling av bjørn, jerv, ulv og gaupe etter bestemmelsene i §§ 3-5 kan bare gis dersom fellingen ikke vil være skadelig for bestandens overlevelse.

Tillatelse til felling av bjørn, jerv, ulv og gaupe etter bestemmelsene i § 3 kan bare gis dersom det ikke er noen annen tilfredsstillende løsning vurdert i henhold til prinsippet om differensiert forvaltning, jf. § 1.

Forvaltningsforskriften § 3: (Felling for å forhindre skade på bufe og tamrein)
For å forhindre at bjørn, jerv, ulv eller gaupe gjør skade på bufe eller tamrein, kan direktoratet treffe vedtak om felling av eget tiltak eller etter søknad. Fylkesmannen kan på samme vilkår treffe vedtak om felling av gaupe.

Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning, jf. § 1. Ved utøvelsen av dette skjønnet skal det særlig tas hensyn til:

a. størrelse og sammensetning av vedkommende rovviltbestand 

b. områdets betydning som beitemark 

c. skadenes omfang og utvikling 

d. potensialet for framtidige skader.

I tillegg, og særlig innenfor nærmere fastsatte kjerneområder eller særskilte forvaltningssoner for rovvilt, skal det legges vekt på om det i stedet kan gjennomføres forebyggende tiltak for å begrense skadene. 

Det vises også til St.meld. nr. 35 (1996/97) og Innst. S. nr. 301 (1996/97). 

Kjerneområdet for jerv i Sør-Norge ble opphevet av Regjeringen fra og med 1. april 2002. Ved opphevelse av kjerneområdet har Miljøverndepartementet lagt til grunn et bestandsmål på minst 10-15 årlige ynglinger. Dette innebærer en videreføring av ambisjonsnivået for å sikre artens overlevelse i Sør-Norge. Likeledes skal det tas høyde for at muligheten til utveksling av jerv mellom bestanden i Sør-Norge og den felles svensknorske bestanden sikres. 

I St. prp. nr. 1 (2001-2002) er en avvikling av kjerneområdet for jerv i Sør-Norge nærmere beskrevet: ”Framover i tid skal jerv i Sør-Noreg forvaltast meir på linje med den forvaltninga som er i dag av jerv i Nord-Noreg. Regjeringa har derfor bestemt å avvikle kjerneområdet for jerv i Sør-Noreg med verknad frå 1. april 2002. Dette inneber at jerv i Sør-Noreg i større grad vil bli forvalta aktivt ut frå konfliktnivå i forhold til sau i utmark. For å skape tilstrekkeleg tryggleik for framtida i sauehaldet skal det inntil vidare ikkje aksepterast etablering av ynglande jerv i faste bestandar i områda med kvotefri gaupejakt i Sør-Noreg, bortsett frå i det området i Møre og Romsdal som i dag inngår i kjerneområdet for jerv. Vidare skal jerv i Sør-Noreg forvaltast ut frå eit bestandsmål på minst 10-15 årlege ynglingar i heile Sør-Noreg. Dette vil vere tilstrekkeleg for at arten skal overleve, dersom det gjennom forvaltninga kan sikrast ei viss utveksling mellom den sør-norske bestanden og dei meir talrike populasjonane av jerv på Nordkalotten”. 

Det ble i 2003 registrert til sammen 17 ynglinger av jerv i Sør-Norge. Det er også gjennom de senere års ekskrementinnsamlinger og DNA-analyser på jerv påvist at det har skjedd utveksling av individer mellom den sør-norske bestanden og bestanden på Nordkalotten. Analysene viser blant annet at tre tisper med sannsynlig avstamming fra nordkalottbestanden har reprodusert innenfor den sør-norske bestanden. Ut fra foreliggende kunnskap og føre-var-prinsippet vil det fortsatt være riktig å forvalte delbestanden i Sør-Norge med sikte på større grad av tilknytning til bestanden på Nordkalotten. Direktoratet er også av den oppfatning at selv om antallet kjente ynglinger har økt og jerven har bredt seg over nye områder, er det fortsatt slik at delbestanden i Sør-Norge er å anse som en liten bestand.

I henhold til forvaltningsforskriften § 3 skal en avgjørelse om felling bygge på en helhetsvurdering av skadenes betydning i forhold til behovet for vern av rovvilt, sett i henhold til prinsippet om differensiert forvaltning. Av forskriftens formålsbestemmelse følger at forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter. 

Det er registrert jerveskader i området hele perioden prosjektet har pågått . Spekedalsprosjektet er i seg selv et forebyggende tiltak, iverksatt for å forebygge skader primært fra ulv, men med en målsetting om lavest mulig rovviltskader på sau. Iverksetting av ytterligere forebyggende tiltak i området vurderes som lite hensiktsmessig. Sist det ble påvist yngling av jerv i området var i 2001, og det ble da gitt tillatelse til uttak av ynglehiet. Det ble tatt ut tre unger, men en lyktes ikke å ta ut tispa. 
Bestandsovervåkingen av jerv i Sør-Norge viser at bestanden har økt de siste årene. I 2001 ble det registrert 12 ynglinger av jerv i Sør-Norge, i 2002 ble det registrert 8 ynglinger og i 2003 ble det registrert 17 ynglinger. Norsk Institutt for naturforskning (NINA) har gjort en oppdatert beregning av vinterbestanden av jerv i Sør-Norge med grunnlag i gjennomsnittlig antall verifiserte ynglinger av jerv i perioden 2001-2003. Beregningene gir et estimat på ca. 79 individer. Til sammenligning ble bestanden i Sør-Norge i 1995-1997 estimert til ca. 40 individer og i 1998-2000 estimert til ca. 55 individer. I tillegg til yngleregistreringene er det de siste tre vintrene gjennomført innsamling av ekskrementer fra jerv i hele Sør-Norge for DNA-analyse, og resultatene av disse analysene gir komplementær informasjon om bestandsstørrelsen. Resultatene fra DNA-analysene av ekskrementer innsamlet i 2003 gir et minimumsestimat på 87 individer i Sør-Norge. Dette resultatet er i god overensstemmelse med bestandsestimatet basert på registrering av ynglehi, noe som også har vært tilfelle de to foregående år. Rapporten med tittel; "Populasjonsovervåking av jerv i Skandinavia ved hjelp av DNA-analyse fra ekskrementer 2001-2003", er å finne på nettsiden til Norsk institutt for naturforskning (www.nina.no) Eksakt adresse til rapporten er; http://nidaros.nina.no/Overvaking/Jerv/NINAMinirapport063.pdf  Rapporten kan også lastes ned fra direktoratets rovviltside; www.dirnat.no 
Lisensjakta på jerv er motivert ut fra den skade som jerv påfører bufe- og tamreinnæring, og er samtidig et virkemiddel for å begrense veksten og/eller utbredelsen av en bestand. Siste sesongs lisensjakt på jerv i Sør-Norge resulterte i et totalt uttak på 9 jerver (inklusiv dyr som ble belastet kvoten), herav 5 tisper. Det ble ikke felt jerv innenfor det aktuelle området. Jervenemnda for Sør-Norge vedtok en kvote på 17 dyr for lisensjakta 2003/2004. Vedtaket ble påklaget av flere klageparter, men direktoratet stadfestet nemndas vedtak. 

Felling av jerv utenom lisensjaktperioden kan gjøres ved felling av enkelte individer knyttet til bestemte situasjoner, eller ved uttak av årsunger og evt også mordyr fra ynglehi. I perioden mars-mai vil uttak av dyr fra ynglehi være den mest målrettede og presise formen for uttak i forhold til målsettingen om skadereduksjon i det gjeldende området, da en med sikkerhet tar ut dyr som har fast tilhold i området. Effekten av felling av enkeltindivider på situasjonen i det gjeldende området vil kunne være mer usikker da en kan felle individer som er på vandring, og følgelig ikke har fast tilhold i skadeområdet.

Med grunnlag i en helhetsvurdering av situasjonen i det aktuelle området finner direktoratet det for forsvarlig å ta ut jerv i området. Et uttak i dette området vurderes ikke for å komme i konflikt med bestandsmålet for jerv i Sør-Norge. Direktoratet legger avgjørende vekt på potensialet for framtidige skader på sau i området, områdets verdi som beiteområde for sau og bestandssituasjonen for jerv i Sør-Norge. På dette grunnlag finner direktoratet å treffe vedtak om forsøk på uttak av jerv fra den aktuelle lokaliteten i Spekedalen.

Ut fra vurderingene ovenfor, treffer direktoratet av eget tiltak vedtak om uttak og avliving av årsunge(r) og mordyr av jerv fra den aktuelle lokaliteten i Spekedalen innenfor Rendalen kommune. Vedtaket er fattet med hjemmel i viltloven § 12, jf. Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 § 3 jf. § 2. 

Følgende vilkår er knyttet til iverksettelse av fellingstillatelsen:

1. Fellingstillatelsen gjelder avliving av årsunge(r) og mordyr av jerv fra den aktuelle lokaliteten i Spekedalen innenfor Rendalen kommune i Hedmark. 

2. Direktoratet for naturforvaltning v/Statens Naturoppsyn er ansvarlig for gjennomføring av fellingsforsøket. Fellingsforsøket gjennomføres i tråd med fastsatt instruks for det statlige fellingslaget ved uttak av vilt.

3. Tillatelsen gjelder i tidsrommet 26. april 2004 – 3. mai 2004.

4. Direktoratet for naturforvaltning v/artsavdelingen kan til enhver tid trekke tilbake fellingstillatelsen.

Vedtaket ble fattet og kommunisert muntlig til SNO på formiddagen den 26. april 04. Uttak og avliving av to årsunger og mordyr fra den aktuelle lokaliteten ble gjennomført samme kveld.

Vedtaket kan påklages til Miljøverndepartementet innen 3 uker, jf. forvaltningsloven §§ 28 og 29. En eventuell klage skal fremsettes for direktoratet, jf. forvaltningsloven § 32.

Med hilsen

Terje Bø e.f.
Morten Kjørstad

